শেষ দফার ভোটের আগের রাতে সিপিএমের প্রাক্তন বিধায়কের বাড়িতে বোমাবাজির অভিযোগ উঠল তৃণমূলের বিরুদ্ধে। গতকাল রাতে ঘটনাটি ঘটেছে বেহালা থানার জয়শ্রী পার্কের মণ্ডলপাড়ায়। বেহালা-পূর্বের প্রাক্তন বিধায়ক কুমকুম চক্রবর্তীর বাড়িতে বোমা ছোঁড়ে দুষ্কৃতীরা। যদিও এই ঘটনায় দলের কেউ জড়িত নয় বলেই দাবি করেছে শাসকদল।
 ওয়েব ডেস্ক: শেষ দফার ভোটের আগের রাতে সিপিএমের প্রাক্তন বিধায়কের বাড়িতে বোমাবাজির অভিযোগ উঠল তৃণমূলের বিরুদ্ধে। গতকাল রাতে ঘটনাটি ঘটেছে বেহালা থানার জয়শ্রী পার্কের মণ্ডলপাড়ায়। বেহালা-পূর্বের প্রাক্তন বিধায়ক কুমকুম চক্রবর্তীর বাড়িতে বোমা ছোঁড়ে দুষ্কৃতীরা। যদিও এই ঘটনায় দলের কেউ জড়িত নয় বলেই দাবি করেছে শাসকদল। বুধবার রাত সোয়া ১১টা। জয়শ্রী পার্কের মণ্ডলপাড়ায় স্বামীর সঙ্গে বাড়িতে ফেরেন বেহালা পূর্বের প্রাক্তন বিধায়ক তথা সিপিএম নেত্রী কুমকুম চক্রবর্তী। দোতলায় ওঠার সময় হঠাতই প্রচণ্ড শব্দে কেঁপে ওঠেন তাঁরা। পরে একতলায় নেমে দেখতে পান, ঘরের ভিতর ছড়িয়ে ছিটিয়ে রয়েছে জানলার ভাঙা কাঁচের টুকরো, বোমার দড়ি। গোটা ঘর ভরে গিয়েছে বারুদের তীব্র গন্ধে। ঘটনায় তৃণমূলের দিকেই অভিযোগের আঙুল তুলেছেন কুমকুম চক্রবর্তী। খবর পেয়ে ঘটনাস্থলে পৌছয় বেহালা থানার পুলিস। পরে বাড়ির বারান্দা থেকে উদ্ধার হয় আরও একটি তাজা বোমা। মঙ্গলবার রাতেই বেহালা-পূর্ব বিধানসভা এলাকার ১২০ নম্বর ওয়ার্ডের সেনহাটি এলাকায় আরেক সিপিএম কর্মীর বাড়িতে গুলি চলেছিল। সেই ঘটনাতেও অভিযোগ ওঠে শাসকদলের বিরুদ্ধেই। যদিও তাঁদের বিরুদ্ধে ওঠা যাবতীয় অভিযোগ অস্বীকার করেছে তৃণমূল।